Waqt li l-gazzetti tal-Ħadd irrappurtaw bi prominenza r-riżenja ta’ Monsinjur Pawlu Cremona minn Arċisqof ta’ Malta, fl-ewwel jum bħala Arċisqof Emeritu, Monsinjur Cremona żamm impenji pastorali li kellu skedati fosthom iċ-ċelebrazzjoni filgħodu ta’ quddiesa fil-Belt u bl-ordinazzjoni presibeterali l-lejla ta’ Patri Tereżjan.  Fl-istess ħin bdew it-tħejjijiet biex Monsinjur Cremona jirritorna għall-ħajja fil-kunvent ma’ ħutu l-patrijiet Dumnikani. Fl-ewwel jum bħala Arċisqof Emeritu, Monsinjur Pawlu Cremona ċċelebra l-quddiesa tal-Ħadd fi knisja li fi tfulitu kien familjari ħafna magħha qabel ma’ ingħaqad mal-Ordni tad-Dumnikani. Fil-Knisja Parrokkjali ta’ San Pawl Nawfragu fil-Belt, l-Arċisqof Emeritu mexxa quddiesa fl-okkażjoni tal-140 anniversarju mit-twaqqif tas-Soċjeta’ Filarmonika Nazzjonali La Vallette. Missier Monsinjur Cremona, Joseph, kien membru fil-kumitat tal-La Vallette u l-ewwel pontifikal li Monsinjur Cremona mexxa bħala Arċisqof kien f’din il-knisja nhar l-10 ta’ Frar 2007: festa tan-nawfraġju ta’ San Pawl. Lil hinn minn dawn l-impenji, hu magħruf li Monsinjur Cremona diġa jinsab f’kuntatt mal-Ordni tad-Dumnikani biex mid-dar f’Ħ’Attard fejn fl-aħħar seba’ snin għex ma’ grupp ta’ saċerdoti issa jmur lura f’kunvent kif indika hu stess ftit tal-mumenti wara li r-riżenja tiegħu daħlet fis-seħħ. tvm.com.mt hu infurmat li hemm possibilità kbira li l-Arċisqof Emeritu imur fil-Kunvent tar-Rabat fejn qatta’ ħafna mill-ħajja tiegħu bħala Dumnikan. Is-sagristan ta’ din il-knisja rrakkonta li qabel ġie kkonsagrat Isqof, Monsinjur Cremona wrieħ ix-xewqa li meta jirtira jirritorna fil-kunvent tar-Rabat. Qabel ma’ ġie kkonsagrat bħala Arċisqof, Patri Pawl Cremona kien jgħix fil-kunvent tad-Dumnikani f’Tas-Sliema fejn għal sentejn kien Kappillan tal-parroċċa tan-Nazzarenu.